Talous- ja sosiaalikomitean lausunto aiheesta "Maailman elintarvikehuippukokous Roomassa 13.-17.11.1996"



Virallinen lehti nro C 295 , 07/10/1996 s. 0078



Talous- ja sosiaalikomitean lausunto aiheesta "Maailman elintarvikehuippukokous Roomassa 13. 17. 11. 1996" (96/C 295/16) Talous- ja sosiaalikomitea päätti 9. heinäkuuta 1996 antaa työjärjestyksensä 23 artiklan kolmannen kohdan mukaisesti lausunnon aiheesta "Maailman elintarvikehuippukokous Roomassa 13. 17. 11. 1996". Talous- ja sosiaalikomitea nimitti lausunnon yleisesittelijäksi Seppo Kallion. Talous- ja sosiaalikomitea hyväksyi 10. ja 11. heinäkuuta 1996 pitämässään 337. täysistunnossa (heinäkuun 11. päivän kokouksessa) seuraavan lausunnon. Äänestyksessä annettiin 95 ääntä puolesta, ei yhtään vastaan, ja 7 pidättyi äänestämästä. Elintarvikkeiden saatavuus on ihmiskunnan tulevaisuuden kannalta keskeisin asia. Maapallon eri osissa olosuhteet ruoan tuottamiseen ovat hyvin erilaiset. Varsinkin vähiten kehittyneillä mailla on ollut jatkuvia ongelmia kestävän elintarviketuotannon organisoimisessa. Teollisuusvaltioiden ylituotanto on toisaalta antanut virheellisen kuvan maailman elintarviketilanteesta. Korkeiden tuotantokustannusten maat ovat voineet toimia maailmanmarkkinoilla maataloustukien ansiosta. Elintarviketurvallisuuteen ei toistaiseksi ole kiinnitetty riittävästi huomiota. Maatalouspolitiikka on keskittynyt lyhyen aikavälin ratkaisuihin, joissa ei ole otettu huomioon riittävästi elintarvikehuollon pitkän aikavälin suunnittelua ja maailmanlaajuista elintarvikepolitiikkaa. Vaikeimmassa asemassa olevat maat ovat joutuneet turvautumaan annettuun elintarvikeapuun. Maailman elintarvikevarastojen nopea hupeneminen on nostanut maailman elintarviketurvallisuuden kansainvälisen politiikan yhdeksi maapallon ja ihmiskunnan kohtalon kysymykseksi. Ihmiskunnan väestönkasvun hallitsemattomuus maapallon ympäristöongelmien kanssa on nostanut esiin suuren peruskysymyksen siitä, miten ihmiskunta pystytään pidemmällä aikavälillä ruokkimaan. Talous- ja sosiaalikomitea pitääkin erittäin tärkeänä, että maailman elintarvikehuippukokous käsittelee elintarviketurvallisuuteen liittyviä ongelmia valtionpäämiestasolla Roomassa 13. 17. 11. 1996 pidettävässä kokouksessa. Talous- ja sosiaalikomitea haluaa kiinnittää huippukokouksen valmisteluissa huomiota seuraaviin asioihin: 1. Kansainvälisen yhteisön on annettava riittävät edellytykset ruoan tuotantoresurssien säilymiseen maapallolla, ottaen riittävästi huomioon eri alueiden vaihtelevan soveltuvuuden eri viljelymuotoihin. 2. Maapallon peltoresursseja on hoidettava niin, että niiden tuotantokyky säilyy ottaen huomioon mm. eroosio, ilman ja veden puhtaus ja hallittu maankäyttö. 3. Maatalouspolitiikan olisi tunnustettava kaikkien maiden perusoikeus elintarvikkeiden saatavuuden vähimmäisvarmuuteen. 4. Ympäristönäkökohdat on otettava riittävästi huomioon maatalouspolitiikan linjauksissa niin kansallisesti kuin kansainvälisesti. 5. Maatalouspolitiikalla on oltava myös sosiaalinen vastuu ruoan saatavuudesta kaikissa olosuhteissa. 6. Maataloustuotannon on tapahduttava kaikkialla kestävän kehityksen periaatteiden mukaan myös uutta geeni- ja biotekniikkaa hyödyntäen. 7. On rohkaistava perhetilojen perustamista ja kehitystä, koska tämäntyyppisten tilojen arvioidaan takaavan parhaiten tuotannon vakauden sekä alueiden ja ympäristön suojelun samoin kuin väestön nykyistä tasaisemman alueellisen jakautumisen, mikä auttaa jarruttamaan autioitumista. 8. Elintarviketuotantoa säätelevien kansainvälisten sopimusten ja järjestöjen koordinaatiota on selkeästi parannettava. 9. Maataloustuotannon alueelliset ja luonnonolosuhteista johtuvat erot on hyväksyttävä kansainvälisissä sopimusjärjestelyissä. 10. Elintarviketuotannon puhtauteen ja turvallisuuteen on kehitettävä luotettavat kansainväliset arviointiperusteet ja seurantajärjestelmät. 11. Maaseutu on pystyttävä pitämään elinvoimaisena kautta maailman aktiivisella maaseutupolitiikalla näin ollen maaseutualueiden rakenteita uudistaen. 12. Maanviljelijöiden ja muiden elintarvikeketjun osapuolten motivaatiota on tuettava kaikin keinoin, ja näitä edustavilla järjestöillä on oltava riittävä mahdollisuus osallistua elintarviketurvallisuutta koskevaan päätöksentekoon myös Rooman huippukokouksessa. Bryssel, 11. heinäkuuta 1996. Talous- ja sosiaalikomitean puheenjohtaja Carlos FERRER